AlexejDobrolubov/national_council_slovak_2010 huggingface dataset:
19. schôdza NR SR - 11.deň - A. dopoludnia
Dátum: 2024-09-27
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

9. Ďakujem za slovo. A v prvom rade ďakujem vám, pani komisárka, za teda aj prednesenie správy aj napísanie správy, ale hlavne za všetku tú prácu, ktorá je za tým. Ďakujeme kolegyni Veslárovej, že teda už vám vyjadrila podporu za celý náš klub Progresívne Slovensko. Ja tým, že sa dlhodobo venujem predovšetkým inkluzívnemu vzdelávaniu a postaveniu aj detí so zdravotným znevýhodnením v školstve, tak vlastne mala som tú možnosť opakovane s vami spolupracovať a naozaj vieme a vy ste to tiež dneska spomenuli, že tá cesta k inkluzívnemu vzdelávaniu je dlhá cesta na Slovensku. A aj dneska ešte čelíme mnohým problémom alebo teda tie deti a tie rodiny čela mnohým problémom, či už je to, to nútené domáce vzdelávanie, kedy vlastne nie sú prijímané do škôl a je im odporúčané, aby sa vzdelávali doma, alebo či je to celkovo nadmerné zastúpenie detí v špeciálnom školstve na Slovensku. My sme krajina v Európskej únii, ktorá má úplne najväčší, najväčší podiel detí v špeciálnom školstve. Čiže je toho veľa, na čom ešte treba pracovať. Zároveň teší ma, že aj vy ste spomenuli systém podporných opatrení, čo je vlastne taký nový systém v školstve, ktorý pribudol do školského zákona práve minulý rok. Ja som na ňom vtedy ešte pracovala ako štátna úradníčka, ale ako ste aj vy povedali, že je dôležité, aby aj tie dobré veci, ktoré sa dostali do zákona, aby nezostali na papieri. A ja vnímam, že aj, aj tento rok aj tie najbližšie roky okrem iného budú v školstve v znamení toho, ako dostať túto reformu a celkovo podporu pre deti, ktoré to potrebujú naozaj, naozaj do praxe. Tak v tomto krátkom čase asi len toľko a ďakujem vám ešte raz.
19. schôdza NR SR - 9.deň - B. popoludni
Dátum: 2024-09-25
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

30. Ďakujem kolegom za reakcie. A myslím si, že naozaj je to jedna z veľkých strešných tém na Slovensku, že u nás tá dôvera občanov v inštitúcie je celkovo pomerne nízka. A súvisí to, samozrejme, aj s korupciou a s podozreniami na korupciu. A jednoducho ako tá korupcia je vo svojom princípe neefektívne nakladanie s verejnými financiami a malo by byť v záujme všetkých, všetkých, aby verejné zdroje boli využívané zmysluplne a tiekli tam, kde majú tiecť, a nie do vrecka niektorých ľudí. A tuto máme úrad, ktorý má podporovať dôveru ľudí, ktorý má podporovať práve tú kultúru toho, že verejné zdroje patria nám všetkým a je v záujme nás všetkých, aby sme sa o ne starali, a preto má zmysel nahlasovať a vyšetrovať protispoločenskú činnosť vrátane, vrátane korupcie. A áno, ako spomenul aj kolega Prostredník, my tu, žiaľ, máme silnú kultúru mlčania a takú generáciu klanovej kultúry mlčania, ktorá, samozrejme, má aj svoj historický kontext a vychádza aj z toho, že sme tu mali pár desaťročí komunizmu, kedy sa bralo, že kto neokráda štát, okráda svoju rodinu. Ale verím, že 30 rokov, vyše 30 rokov po Nežnej revolúcii toto by malo byť niečo, na čom by sme sa mali vedieť ako celá spoločnosť zhodnúť. A z tohto pohľadu je pre mňa absolútne nepochopiteľné, ako sa môže stať, že ústavnoprávny výbor ani neprijme takúto správu takto dôležitého úradu. Ďakujem.
19. schôdza NR SR - 5.deň - A. dopoludnia
Dátum: 2024-09-18
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

10. Ja ďakujem veľmi pekne kolegom, že predložili tento návrh a považujem ho za naozaj veľmi, veľmi užitočný. A je to presne jedna z tých vecí, ktoré nič finančne nestoja, ale mala by obrovské pozitívne dopady. A teda v prvom rade to, že často sa o tom aj u nás teraz na Slovensku hovorí, že nie je vysoká viera občanov v demokraciu, v inštitúcie, v politikov a myslím si, že naozaj tá sila demokracie spočíva aj v tom, že ľudia nejakým spôsobom veria svojim voleným predstaviteľom a majú záujem o to verejné dianie. A naozaj, keď už je raz vo verejnej volenej funkcii ako poslanec, poslankyňa na hociktorej úrovni od obecného, mestského, krajského zastúpenia až teda po národnú úroveň, tak ten náš čas na tom zastupiteľstve alebo v tomto prípade v rokovacom pléne naozaj nie je súkromný čas. My tu nie sme ako súkromné osoby, my sme tu ako volení zástupcovia a to isté platí aj na tých obecných zastupiteľstvách. A myslím si, že je úplne na mieste, aby naozaj každý občan a občianka mali možnosť sa pozrieť na to, že čo sa na tých zastupiteľstvách deje, kto tam ako vystupuje a potom na základe toho sa aj pri ďalších voľbách znovu rozhodovali, že komu ten svoj hlas chcú odovzdať. Čiže myslím si, že je to zákon, ktorý by pomohol k zvyšovaniu dôvery v vôbec akoby zastupiteľskú demokraciu ako takú a ja odkedy tuto sedím, tak som príjemne prekvapená, koľko ľudí sleduje tie prenosy a myslím si, že je dôležité, aby ľudia takto boli prepojení aj s tými ďalšími úrovňami. Takže ešte raz ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

292. Ďakujem za slovo. Ja som teda naozaj prekvapená, že tu hovoríte o prezumpcii neviny, pán Gašpar, v tomto kontexte, kde používate argumenty typu, asi niečo nie je v súlade so zákonom. Alebo vy pochybujete, že tie projekty boli v záujme spoločnosti, kde vy zrazu sa tu pasujete za hodnotiteľa umenia. To naozaj? Tak priznajte, že je to politické odvolávanie. Veď dobre, máte na to právo. Tak ja neviem, ste sa tam presťahovali na to poschodie podpredsedov a zrazu vám ten pán Šimečka vadí. Čokoľvek povedzte, priznajte, že je to politické odvolávanie. Ale vy ste do toho zatiahli jeho rodinu, vystavili ich verejným vyhrážkam, vyfabulovali prepojenia, ktoré tu nie sú a teraz nám tu budete hovoriť o dvojitom metri. Tak napríklad ste spomenuli prípad ministra Tarabu, že sme kritizovali, že netransparentne prideľoval vysoké zákazky susedovi. Šimečka nič neprideľoval. Ako vám to ešte máme po celom dni povedať? Tie granty tým istým občianskym združeniam chodili rok čo rok za vašich vlád. Váš minister Maďarič sa chválil umením občianskeho združenia BOD.Y. Aj jemu idete rozprávať, že to bolo pseudoumenie? Viete, my tu nie sme platení za to, aby sme hodnotili umenie. Keď chcete politicky odvolávať, tak priznajte, že politicky odvolávate. Ale nevykonštruovávajte nezmyselné obvinenia, lebo podľa vás to asi nie je v súlade so zákonom, na základe nejakej komisie, ktorá ešte ani nezasadla.
20. schôdza NR SR - 1.deň - B. popoludní
Dátum: 2024-09-12
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

140. Ďakujem pekne. Pán poslanec Mikloško, veľmi si vážim vaše vystúpenie, aj vašu osobu, aj to, ako ste vystúpili za klub KDH a naozaj to vnímam ako isté také, že sa ozvalo isté také svedomie, osobnosť, ktorá predstavuje isté svedomie v tejto krajine a v tomto parlamente. A aj ako ste ukázali, ako naozaj toto odvolávanie nadväzuje na, žiaľ, veľmi smutnú tradíciu, ktorá sa vinie našimi dejinami od antisemitských konšpirátorov cez zastrašovanie komunistov, cez mečiarizmus a teraz tu znovu vidíme úplne vymyslenú kauzu, v podstate taký akoby politický proces, že mohlo sa niečo udiať a keďže sa nám pán Michal Šimečka nepáči a nemáme chuť ho stretávať na chodbe podpredsedov, tak sme si tu vymysleli kauzu o jeho odvolávaní. A ešte jedna vec sa mi veľmi páčila, ktorú ste spomenuli, a to je práve to, že veľmi často v našej krajine neziskové organizácie naozaj suplujú tento štát. A napríklad aj v takej veci, ako je uchovávanie pamäti tohto národa a uchovávanie spomienok pamätníkov, čo napríklad robila Nadácia Milana Šimečku od 90. rokov. A áno, mohla to robiť Matica slovenská, ale nerobila. A vy okrem toho, že sa tu snažíte šíriť nejaké výmysly a nenávisť voči Šimečkovskej rodine, tak okrem toho sa tu týmto celým snažíte šíriť nenávisť voči celému neziskovému sektoru. A je to jednoducho nefér. Je to nefér voči všetkým ľuďom, ktorí v neziskovom sektore pracovali a pracujú, väčšinou naozaj nie za veľké peniaze a často tým, že suplujú štát. Ešte raz vám ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

48. Ďakujem za slovo, a teda neprestáva ma táto debata udivovať, vraj tu neodznelo nič na obhajobu Michala Šimečku, ale tu neodznelo v prvom rade nič, čo by dokazovalo, že Michal Šimečka urobil niečo zlé. Dostali sme teda teraz exkurz do účtovníctva projektov alebo nejaký výcuc z účtovníctva projektov jeho rodinných príslušníčok, čo sem v prvom rade vôbec nepatrí. Pokiaľ máte nejaké pochybenia ohľadom grantov, tak nech to riešia tie ministerstvá. Mimochodom vystaviť faktúru samej sebe v občianskom združení znamená, že tá nezisková organizácia, neviem, či ste vy, pán Glück, niekedy pracovali v neziskovej organizácii, ale tam sa väčšinou nevypláca stabilný plat, štatutári z toho nič nemajú, lebo tá organizácia nevytvára zisk, to znamená, že vystaviť faktúru samej sebe v podstate len znamená, že si ako keby vyplatila plat za činnosť, ktorú robila. Tak keď dostala peniaze na realizáciu projektu, tak asi je v poriadku, že za to má plat. A pokiaľ hovorím o nacucnutí na štátny rozpočet, viete, kto je nacucnutý na štátny rozpočet? My stopäťdesiati, čo tu sedíme a dostávame slušný plat za to, že máme riadiť túto krajinu. A namiesto toho riešime absurdné obvinenia, pretože nikde, nikde ste nedokázali, že by Michal Šimečka urobil niečo zlé, iba to, že jeho rodinné príslušníčky poberali granty z verejných zdrojov, tak ako veľká časť vášho poslaneckého klubu a keď to pán Dubéci povedal, zrazu ste urazení a zrazu pán Blcháč chce ospravedlnenie, lebo vraj tie peniaze nešli jemu a pán Hambálek chce ospravedlnenie, lebo vraj tie peniaze nešli jemu. Tak ja vám tiež niečo poviem. Tie peniaze nešli Michalovi Šimečkovi a to, čo išlo jeho rodinným príslušníčkam, bolo za ich činnosť. A či sa vám to páči, alebo nie, to nie je na vás, aby ste to hodnotili, ani na nikom z nás. (Potlesk.)
20. schôdza NR SR - 1.deň - B. popoludní
Dátum: 2024-09-12
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

26. Ďakujem za slovo, ďakujem nášmu predsedovi klubu Dubécimu za túto prezentáciu faktov, teda ako sme si tu, dneska od rána hovoríme, že tie fakty sú dôležité, tak verím, že aj tieto fakty budú žiť ďalej vo verejnom priestore. A okrem iného gratulujem, že sa mu teda podarilo pomerne zaplniť túto sálu, lebo na začiatku tej rozpravy tu nesedel takmer nikto, postupne prichádzali ďalšie a ďalšie, aj koaličné rady sa zaplnili, rozmýšľam, koľkí ľudia teda oľutovali dneska, že sa táto debata vôbec otvorila. A okrem iného sa mu podarilo teda vyvolať pomerne ostré reakcie, vidíme to aj na týchto faktických poznámkach, ktoré ďalej a ďalej odhaľujú tú absurditu toho, prečo tu dneska sedíme. Tak teda pán Jarjabek povedal, že to celé je blbosť, lebo "veď niekto tie peniaze dostať musí", áno, výborne. (Reakcia z pléna.) Pán Jarjabek, naozaj vám toto v tejto debate až tak vadí, že na vás reagujem? Tak ľutujem, že... (Prerušenie vystúpenia predsedajúcim.) Žiga, Peter, podpredseda NR SR Pani poslankyňa, prosím Vás, reagujte na predrečníka. Gažovičová, Tina, poslankyňa NR SR No výborne, ľutujem, že pán Dubéci nestihol vo svojej reči povedať, čo neskôr dodať pán Jarjabek, že vlastne problém v tejto krajine je, že neexistuje systém kontroly. A to je teda naozaj vynikajúci dôvod na odvolávanie pána Šimečku, ktorý so systémom kontroly naozaj nič nemá. Ako naozaj verím tomu, že všetci v tejto sále ste si vedomí toho, aká absurdita sa tu deje okrem toho, že tu teda máme podnet na odvolávanie o nejakom kvázirodinkárstve, ktorý vidíme, že rovno polovica tejto snemovne by mohla odísť, keby sme toto brali vážne, celé je to absurdné, ďakujem.
20. schôdza NR SR - 1.deň - A. dopoludnia
Dátum: 2024-09-12
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

58. Ďakujem za slovo. Sme tu na schôdzi o odvolávaní Michala Šimečku. Budeme dneska hovoriť aj o veľa iných témach, ale teda zostaňme teraz pri tom odvolávaní. Vy ste vo vašom úvodnom vystúpení, pán Gašpar, hovorili o faktoch a bludoch. A je faktom, že rodinné príslušníčky Michal Šimečku za svoju dlhodobú činnosť aj za vašich vlád dostávali granty. Toto nikto nespochybňuje a to, čo sa tu tvárite, aké nejaké veľké nové zistenia, no áno, ono to je v tom centrálnom registri zmlúv, lebo je to všetko v poriadku so zákonom. Vy tu podsúvate blud, vy tu vytvárate konšpiráciu o tom, že by ich činnosť akokoľvek súvisela s politickou činnosťou Michala Šimečku a to jednoducho nie je pravda. A ja som presvedčená, že vy to viete, aj premiér Fico to vie. Tam neexistuje žiaden konflikt záujmov, tam neexistuje žiadne prepojenie medzi týmito dvoma faktami. To spojenie je čistý blud. A vy tu idete odvolávať za tento čistý blud, ktorý ste vytvorili, a s vetou, že stačí, že sa tak mohlo stať. Ako naozaj tuto sme sa dopracovali? Alebo tu hovoríte o nejakom morálnom profile, že teda tak mali prestať so svojimi činnosťami? Tuto dospelým ľuďom hovoríte, že keď dlhé roky robia nejakú činnosť, tak za to, že ich rodinný príslušník išiel do politiky, s tým mali prestať? A teda pôjdete aj vy z politiky alebo pôjde váš syn preč zo SIS-ky? Pretože evidentne je tu rodinné prepojenie, (potlesk, ruch v sále) obaja robíte svoju činnosť (doznievanie potlesku), tak kto z vás odíde? Najradšej by som bola, keby obidvaja. Ale myslím si, že máte právo robiť činnosť obaja, tak ako rodina Michala Šimečku má právo robiť svoje... (Prerušenie vystúpenia časomerom.)
19. schôdza NR SR - 2.deň - B. popoludní
Dátum: 2024-09-11
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

123. Ďakujem, pán poslanec Habánik, ono je to tak, ja by som sa rada nebála o tie eurofondy, rada by som sa nebála o plán obnovy, ale vzhľadom na kroky tejto vlády a vzhľadom aj na to, ako Európska komisia striktne posudzuje to, že či sú eurofondy u nás chránené dostatočne pred korupciou a či táto krajina robí dostatočne preto, aby tu naozaj fungoval právny štát, tak, žiaľ, tieto obavy sú namieste. Ale uvedomujem si, že to sme trošku mimo školstva. K tým programom, áno, je pravda, že stredné a vysoké školy sa nebudú musieť nanovo akreditovať, ale zase iné, iné inštitúcie áno. Čiže dúfajme, že budeme v tomto smere pokračovať, ale, žiaľ, to neberiem ako prehnané strašenia. Vďaka.
20. schôdza NR SR - 1.deň - B. popoludní
Dátum: 2024-09-12
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

336. Pán kolega, prosím vás, tiež k vám budem sa to snažiť hovoriť milo a láskavo a ste povedali, že sa veľmi rád mýlite, a ja vám musím povedať, že ste sa fakt aj mýlili a je to zvláštne, že ste sa mýlili, pretože to tu už bolo neraz vysvetlené, aj panie poslankyne z Progresívneho Slovenska to dali na pravú mieru, pretože ste konštatovali, že Tibor Gašpar mal mať tak silnú politickú moc, aby zmenil Trestný zákon, aby mu mohli byť následne zrušené obvinenia. Ale to je to klamstvo, za ktoré sa, dúfam, aj ospravedlníte, pretože ak boli Tiborovi Gašparovi zrušené nejaké jeho trestné veci, či už v štádiu obžaloby, alebo obvinenia, boli zrušené počas účinnej právnej úpravy trestných kódexov z roku 2005. A ešte jedna vec, to len tak na okraj, že neviem, či ste hovoril ten príbeh, že ste nevyhodili zo školy nejakú pani kolegyňu, ktorá mala exekučný titul a museli jej byť strhávané zrážky zo mzdy. No veď fajn. A keby ste ju vyhodili, tak by ste, bohužiaľ, porušili Zákonník práce. Čiže som veľmi rád, že ste ju nevyhodili, lebo inak by ste porušili Zákonník práce a ak by sa to dalo na súd, tak by určite rozhodol o neplatnosti skončenia pracovného pomeru. Takže dúfam, že sa ospravedlníte a dúfam, že som vám to hovoril s úctou, lebo fakt vám to hovorím slušne a s úctou. Ďakujem pekne.
20. schôdza NR SR - 1.deň - B. popoludní
Dátum: 2024-09-12
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

258. Ďakujem veľmi pekne za slovo. Pani kolegyňa, ja by som sa vás chcel opýtať, že keď ste tu hovorili o rastoch platov učiteľov, ktoré by mali byť a ktoré, bohužiaľ, nie sú, ja som na rovnakej vlne s vami. Ja si myslím, že učitelia by mali byť riadne zaplatení. Len mi, prosím vás, povedzte, či by bolo možné podľa rozpočtu, ktorý nechal váš premiér, v ktorom navrhoval škrtnúť 8 miliárd, že či by bolo možné (reakcia z pléna), je to váš premiér, je to váš líder kandidátky, a jeho návrh rozpočtu bol, že treba škrtnúť 8 miliárd v rámci konsolidácie. Tak mi, prosím, povedzte, či podľa vášho názoru by bolo možné zabezpečiť rast platov tak, ako ste ho, ako ste tuná načrtli. Ďakujem pekne. A, Janko, ja by som ešte len doplnil, že stále, ja stále tomu nerozumiem, že prečo je pán Kováčik nominant SMER-u? Je tu? Nie je tu už pán Mikloško. V roku 2004 bol ustanovený do funkcie na návrh KDH. Je to nominant KDH a bolo mu, tak ako Janko správne poznamenal, bol mu prerušený výkon trestu z dôvodu, že minister spravodlivosti má za to a má na to zákonný mandát, tak to urobiť, keď má za to, že boli porušené základné ľudské práva, že bol porušený zákon o Policajnom zbore, Trestný poriadok a že bol súdený sudkyňou Záleskou a v odvolacom súde senátom 5T, o ktorom zaujatosti ani nemusíme debatovať. A navyše neboli mu umožnené, umožnených dať do konania vyše 123 dôkazov, ktoré by mohli vyvrátiť jeho vinu, i keď je to úlohou orgánov činných v trestnom konaní a súdov dokázať vinu každému jednému páchateľovi v trestnom konaní. Tak vás prosím, aby ste jednak pána Kováčika nedávali strane SMER a druhak, aby ste vážili slová, pretože je obrovský rozdiel niekoho prepustiť a niekomu prerušiť výkon trestu do rozhodnutia Najvyššieho súdu. Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

234. Ďakujem pekne za slovo. Pani kolegyňa, prosím vás pekne, povedzte mi, akých obvinení bol zbavený pán Tibor Gašpar na základe novely Trestného zákona, poprípade Trestného poriadku, pretože pokiaľ viem, boli mu zrušené obvinenia na základe toho, že boli nezákonné, neúčelné a vyfabulované na základe výpovedí svedkov, ale predtým, než by bola novela Trestného zákona účinná. Tak vás veľmi pekne poprosím, aby ste zareagovali a povedali mi jedno jediné obvinenie, ktorého sa Tibor Gašpar zbavil na základe novelizácie trestných kódexov. Ďakujem pekne a zabudli ste z tej správy prečítať aj takú pasáž, keď sa bavíme o tej kumulácii funkcií a budem pokračovať, že aj preto, pretože táto kumulácia funkcií tu bola, mohol riaditeľ odboru ľudských práv v jednej osobe, aj ako predseda hodnotiacej komisie bez akýchkoľvek pravidiel odňať konkrétnym hodnotiteľom projekty a pridelil ich sebe samému. Takýmto spôsobom odňal a pridelil si na hodnotenie projekty Inakosť, Dúhový PRIDE, Nomantinels a Projekt Fórum, to je občianske združenie, ktorého jediným štatutárom je matka pána Šimečku. Zmena hodnotiteľa je veľmi významná, pretože môže rozhodnúť o úspešnosti a neúspešnosti konkrétneho projektu. Ďalšími zisteniami boli pochybenia v procese predkladania administratívneho spracovania žiadostí, v zrušenej výzve bolo až 37 žiadostí v rozpore so zákonom zaradených do procesu hodnotenia, aj keď nespĺňali zákonom stanovené kritériá a postúpili do druhého kola s vysokou šancou získať požadovanú finančnú dotáciu. Napríklad je v rozpore so zákonom aj čerpať akékoľvek finančné prostriedky zo strany štátu, pokiaľ máte dlh v sociálnej poisťovni, ako mala Nadácia Milana Šimečku v, inak mimochodom vo výške vyššej ako je 2 660 eur. To znamená, že ak by sme išli podľa starého Trestného zákona, tak táto nadácia sa dopustila trestného činu. Ďakujem. (Potlesk.)
20. schôdza NR SR - 1.deň - B. popoludní
Dátum: 2024-09-12
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

126. Čakám, kedy sa mi spustí (kedy sa zapne mikrofón, pozn. red.), ďakujem pekne. Tibor, veľmi správne si poznamenal, že tu z tejto pravej strany počujeme o zločincoch, mafiánoch a ľudí, neviem, čomu všetkému zodpovedných. Ale ani jeden jediný konkrétny prípad. Ja sa ešte raz prihováram celej pravej strane pléna Národnej rady, povedzte jedno jediné meno, ktorý bol právoplatne odsúdený nejaký smerák. (Reakcia z pléna.) Myslíte nominanta KDH, áno? Od roku 2004, ďakujem pekne. Pán Dvořák, prepáčte, hovoríme o firme Medical Group, o tejto firme ste hovorili? (Reakcia z pléna.) Ja sa pýtam, ja sa pýtam. (Reakcia z pléna.) Dobre, tak prídem za vami. Dobre, ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Glück, Richard (SMER - SD)
Druh vystúpenia: Vystúpenie v rozprave

112. Ďakujem veľmi pekne. Ja budem veľmi stručný, ani som sa nechcel k tomu vracať, len pán Spišiak opäť tu dal tento príklad, tak len pán Dvořák škoda, že tu nie je. On hovoril o nejakej firme Medical group v ktorej mal môj otec byť spoločník do roku 2002 podľa obchodného registra, hovoril o 2012-tom roku až ´19-tom, kedy táto firma mala mať nejaké zmluvy od Všeobecnej zdravotnej poisťovne. Tak len toľko som chcel povedať, keďže už toľkí ste tu o tejto téme sa bavili. Dik.
20. schôdza NR SR - 1.deň - B. popoludní
Dátum: 2024-09-12
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

84. Ďakujem pekne za všetky faktické poznámky. Škoda, že pani Mesterová odišla, keď ma nazvala násilníkom, ale je o nej známe, že v Košiciach mala hodiť po jej šéfovi na BPMK šanón a udrieť ho lakťom, takže má istý problém s ovládaním sa, tak čakám, kedy tu na mňa priletí nejaký šanón, alebo niečo také sa stane. A, pán Matovič, nebudem reagovať na urážky, ale všetko bude zverejnené, tak môžte sa potom toho chytiť. Vidím, že ste veľmi aktívny opäť, čo sa tešíme. A, pán Dvořák, ešte ja som stále nepochopil, aký je súvis medzi poskytovaním zdravotnej starostlivosti niekde v roku 2012, či tam mal otec nejaké zmluvy podpísané so všeobecnou zdravotnou starostlivosťou, ako majú mnohí lekári, aby mohli poskytovať bezplatnú zdravotnú starostlivosť. Ak toto idete dávať do súvisu, okej, však je to vaše právo, ja vám to neberiem a ak máte podozrenia, že bol porušený zákon, alebo že došlo k nejakému klientelizmu, tak veľmi rád budem konfrontovaný. Pretože som si istý, že k ničomu takému nedošlo a tak potom neviem, že kvôli čomu ste to hovorili, ale budiž. Ďakujem pekne.
20. schôdza NR SR - 1.deň - A. dopoludnia
Dátum: 2024-09-12
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

68. Ďakujem veľmi pekne za slovo. Budem dodržiavať rokovací poriadok a budem reagovať iba na teba, Tibor. Ja ti to vysvetlím, ako je to s tými odchádzajúcimi ľuďmi. V roku 2006, keď prvýkrát vyhrala voľby strana SMER, všetci odišli zo Slovenka. V roku 2010 sa všetci vrátili, lebo tu bola najlepšia vláda, až dva roky tu mohli byť títo ľudia. Potom v roku 2012 zase museli odísť a boli dlho preč. Vrátili sa v roku 2020, lebo tu bola tá najlepšia vláda, počas ktorej krajina prosperovala a všetko sa budovalo, najmä zdravotníctvo, právny štát, inak medzi nami, keď aj pán Sulík povedal, že nebol právny štát a že boli ľudia obviňovaní bez dôvodov. No a potom po tých troch rokov prosperity, kedy sa tri vlády a aj tomu politickému kľudu, kedy sa tu tri vlády vystriedali, keď nevládol pán Šimečka, ale vládol pán Ódor, líder Progresívneho Slovenska v Europarlamente, potom sme zase voľby vyhrali my a teraz tí ľudia museli zase odísť. Ja pevne verím, že sa zase vrátia, keď bude náhodou vládnuť Progresívne Slovensko a nám tu všetkým ukážu, že ako sa budujú nemocnice, ako sa všetko stavia a som veľmi zvedavý na tú prosperitu. (Potlesk.)